
KAEBUS
Arvamus ehitusteatisele nr 2511201/57235 (aadressile Ida-Viru maakond, Lüganuse vald, Vainu küla, Tuulepargi alajaam (elamu)



Terviseamet on andnud enda poolt arvamuse ehitusteatisele nr 2511201/57235 milles märgib ,et omanik peab teostama vastavad uuringud ja selgitama sellega välja väited, mida Terviseamet ise pole fikseerinud. Antud juhul rikub Terviseamet enda arvamusega omaniku õigusi.

Terviseamet pole reageerinud omaniku poolt 04.06.2024, 11.07.2024 ja 10.10.2025 esitatud kaebustele ning on leidnud, et probleemi ei esine. Nüüd leiab Terviseamet ehitusteatisele 2511201/57235 arvamust esitades, et esineb müraprobleem.

Juhime tähelepanu, et renoveerimist vajav elamu on Tuulepargi alajaama kinnistul (endise nimega Vainu kinnistu) juba aastakümneid asunud ja on niimoodi ka ehitisregistris fikseeritud. Elamu on elamiskõlbulik. Renoveerimine ei tähenda, et hoones ei saa täna elada. Renoveerimine on vajalik elamu kaasajastamiseks ja mugavamaks muutmiseks. Renoveerimine pole vajalik selleks, et elamut kasutusele võtta, kuna see on juba kasutuses. Seega ei muudaks Terviseameti arvamuses nõutud uuringud elamu kasutamist ja nendel uuringutel pole seetõttu mingit eesmärki ega mõtet.  

Asjaolu, et Tuulepargi alajaama kinnistu otstarve pole elamumaa, ei välista seda, et kinnistul asub elamu ja seda kasutatakse elamiseks. Paljud elamud asuvad näiteks maatulundusmaadel, mille otstarve ei ole elamumaa ja keegi ei sea kahtluse alla, et tegemist on sellistel juhtudel elamutega. 

Meile jääb Terviseameti arvamuses esitatud nõue arusaamatuks ja leiame, et see pole põhjendatud. Kinnistul asub elamu, mis oli seal juba enne tuuleparki ja seda elamut kasutatakse käesoleval ajal eesmärgipäraselt. Miks ei või kasutuses olevat elamut renoveerida ja miks on selleks vaja eraldi uuringuid ? Kui Terviseamet jääb oma nõude juurde ja KOV ei anna renoveerimiseks luba, siis elamu jääb lihtsalt renoveerimata, kuid seda kasutatakse elamiseks edasi. Selles osas ei oleks muutusi. Terviseküsimuste seisukohalt on muutumatuks jääv olukord aga kindlasti halvem, kui renoveeritud elamu korral, kuna kaasaegsem elamu on igal juhul tervisesõbralikum, kui käesoleval ajal olev renoveerimata elamu.    

Palume Terviseametil võtta uuringute tegemise nõue tagasi ja anda kooskõlastus elamu renoveerimiseks.   



Lugupidamisega,
(allkirjastatud digitaalselt)

